《粤峰歌赠鸿胪梁君禹范》
明代·湛若水

粤峰积翠中天浮，下看南极南海流。手摩空青摘明月，超然更上五层楼。

丈夫立身崇德亦如此，临深为高窃所耻，一善成名止自止。

太山顶上不属太山，老夫自力以告诸贤。粤峰梁子听吾言，君有大笔大如椽，都城大笔谁拟伦。

正笔正心非小技，扩此正心天地位。天地之位何以云然，俯仰高卑健顺方圆在一字。

一字一画即一心，只此是学程伯子。墨雨浮云点太空，尽在梁君一目中。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。